五月二十三夜記夢
作者：陸游
朝代：宋

paragraphs: 夜漏欲盡雞初唱，夢到神仙信非妄。
泉流直舂碧澗底，松根橫走蒼崖上。
徐行林際遇飛橋，峭壁驚濤臨萬丈。
非惟履嶮足踸踔，已覺處憂神悄愴。
空巖滴乳久化石，寶蓋珠瓔紛物象。
鬼神慘澹疑欲搏，龍蜃蜿蜒誰敢傍。
長眉老仙乘白雲，握手授我綠玉杖。
三生汝有世外緣，一念已斷塵中障。
雖云曩事不復憶，憐汝瞳子神猶王。
何須更待熟金丹，從我歸哉住崑閬。